# טיוטת צו

#### שם טיוטת הצו המוצע

צו התקנים (פטור ממילוי אחר דרישות תקנים רשמיים), התשפ"א–2021

#### מטרת טיוטת הצו המוצע והצורך בו

מתן פטור זמני ממילוי אחר דרישות התקן הרשמי ת"י 5378, לעניין בדיקות תקופתיות על ידי מעבדה מאושרת בכפוף ל**תנאי לפיו הבדיקה השנתית כאמור בסעיף 7.2.2 בדרישות התקן תתבצע על ידי צוות מפעילי המתקן**, בתוספת לבחינה השגרתית שקיימת בסעיף 7.2.1 בדרישות התקן לפני כל הפעלה של מתקן.

מטרת הפטור היא להקל על העוסקים שנפגעו כלכלית באופן משמעותי מנגיף הקורונה וכדי לאפשר התמודדות מתונה עם השלכות הפגיעה.

הפטור שיינתן יהיה זמני עד ה- 31.12.2021.

#### להלן נוסח טיוטת הצו המוצע:

 צו התקנים (פטור ממילוי אחר דרישות תקן רשמי)(הוראת שעה), התשפ"א–2021

|  |
| --- |
|  בתוקף סמכותי לפי סעיף 16(א)(1) לחוק התקנים, התשי"ג–1953[[1]](#footnote-1) (להלן – החוק), אני מצווה לאמור: |
| פטור מדרישות תקן רשמי |  | דרישות סעיף 7.2.2 "בחינה שנתית" על ידי מעבדה מאושרת לפי תקן רשמי ת"י 5378 - מתקני משחקים מתנפחים – דרישות בטיחות ושיטות בדיקה[[2]](#footnote-2), לא יחולו, לעניין שנת 2021, על מיתקנים מתנפחים שניתן להם אישור מעבדה מאושרת בהתאם לתקן זה בין יום ג' בחשוון התש"ף (1 בנובמבר 2019) עד יום ד' באדר התש"ף (29 בפברואר 2020), ובלבד שמפעיל המיתקן יערוך בעצמו את הבחינה השנתית האמורה בסעיף 7.2.2 ויגיש לממונה על התקינה, כמשמעותו בחוק, הצהרה על כך שלא נעשה שימוש במיתקן בתקופה שממועד אישור המעבדה המאושרת או מיום ד' בטבת התש"ף (1 בינואר 2020), לפי המוקדם מביניהם, עד מועד השימוש הראשון במיתקן בהתאם לפטור לפי סעיף זה. |
| תוקף | 2. | תוקפו של צו זה עד יום כ"ז בטבת התשפ"ב (31 בדצמבר 2021).  |

\_\_\_\_\_\_\_\_ התשפ"א (\_\_\_\_\_\_\_\_2021)

(חמ 3-95-ת2)

 **עמיר פרץ**

 שר הכלכלה והתעשייה

דברי הסבר

לאור מצב המשק וכדי לאפשר התמודדות עם השלכות התפרצות נגיף , ובהמשך לפניות בנושא, הוחלט על ידי הגורמים המקצועיים במשרד הכלכלה לתת פטור מדרישות התקן הרשמי ת"י 5378 סעיף 7.2.2, בכפוף לתנאים כפי שיוסבר להלן.

לפי הקבוע בתקן, נדרשת בדיקה שנתית שתבוצע על ידי מעבדה מאושרת[[3]](#footnote-3). הבדיקה תכלול כל חלקי המתקן המתנפח לרבות ציוד עזר, שעלולים להשפיע על תפעולו הבטוח של המתקן.

בתקן ישנה רשימת בדיקות וקיימת הסתייגות כי הרשימה אינה מלאה וניתן להרחיבה.

לא נדרשת בדיקה של מעבדה מאושרת לפני כל התקנה חדשה של המתקן, אלא הבדיקות האלה מתבצעות על ידי צוות מפעילי המתקן.

לאור כך, שהמתקנים שנבדקו בתחילת שנת 2020 (ינואר-פברואר-מרץ), לא היו בשימוש לאחר הבדיקה מאחר ומיד לאחר מכן נכנסו ההגבלות עקב נגיף הקורונה, הוחלט לשקול לתת פטור זמני זה.

יש לציין כי לפי בירור שערך מינהל התקינה, רוב המתקנים האלו נמצאים מקופלים במחסני המפעיל ומנפחים אותם רק לשעות פעילות המתקן. בנוסף, לרוב לא מדובר באחסנה חיצונית, אלא בתוך מבנים מקורים ולכן סביר להניח כי אין חשש לנזק משימוש או שחיקה מנזקי מזג האוויר.

המלצת הממונה על התקינה היא לאפשר (בכפוף להנחיות משרד הבריאות הכלליות) להמשיך להפעיל מתקני משחק מתנפחים אשר נבדקו על ידי מעבדה מאושרת החל מ-01/01/2020 ולא היו בשימוש עד ה- 31/12/2021. **זאת בתנאי שהבדיקה השנתית תתבצע על ידי צוות מפעילי המתקן**.

ההחלטה לדחות את המועד הקובע על ידי מתן פטור מדרישות התקן הרשמי בכפוף לבדיקה באופן עצמאי כאמור נובעת כדי להקל על העוסקים שנפגעו כלכלית מנגיף הקורונה.

הפטור מדרישות התקן יעמוד בתוקפו עד ליום 31.12.2021.

1. ס"ח התשי"ג, עמ' 30; התשע"ז, עמ' 162. [↑](#footnote-ref-1)
2. ק"ת התש"ע, עמ' 1472. [↑](#footnote-ref-2)
3. גיליון תיקון מס' 1 -ספטמבר 2012 – בודק מורשה וגוף בודק =מעבדה מאושרת. [↑](#footnote-ref-3)